AARHUS: Østjyllands Politi sætter nu ind med en ny overvågning af to steder i Aarhus.

I forvejen er der opsat kameraer på et område ved Banegårdspladsen og et område ved Åboulevarden. Nu skal der også filmes på det uroplagede Klostertorvet samt den øvrige del af Åboulevarden.

- Hidtil har vi primært overvåget ved Banegårdspladsen og Åboulevarden med henblik på at kunne bruge optagelserne i efterforskningsmæssig sammenhæng. Selv om der skiltes med, at der overvåges de to steder, er det måske ikke alle, der har lagt mærke til, at de bliver filmet de to steder, siger politiinspektør Martin Løye, Østjyllands Politi.

- Med den nye overvågning, vi nu sætter i gang, er det anderledes. Her vil vi med tydelig skiltning gøre opmærksom på, at politiet filmer i området, siger han.

Formålet med de nye kameraer er primært tryghedsskabende.

- Naturligvis kan optagelserne bruges i en efterforskning. Men vores primære formål med er at opsætte de nye kameraer er den præventive effekt. Vi håber, at kameraerne kan skabe mere tryghed for borgerne i områderne, siger politiinspektøren.